## Esport presenta l’avanç de resultats de l’informe sobre la maduresa tecnològica de les federacions

*** El director general d’Esport assenyala que “l’esport valencià necessita un espai comú de dades per a millorar l’eficiència i el valor industrial”**

El director general d’Esport, Luis Cervera, ha presentat l’avanç de resultats de l’informe diagnòstic sobre la maduresa tecnològica de les federacions esportives de la Comunitat Valenciana en el marc d’una jornada de formació sobre digitalització dirigida a estes organitzacions.

La primera conclusió, ha assenyalat el director general, és que “l’esport valencià necessita un espai comú de dades per a millorar l’eficiència i el valor industrial” En l’informe “s’identifiquen tres nivells de maduresa tecnològica (bàsic, òptim i avançat) i quatre pilars per a ser més eficients”.

Segons ha explicat Luis Cervera, “després de les diverses reunions mantingudes amb les federacions, exposem les conclusions generals sobre el grau de digitalització i modernització tecnològica que tenen cada una”. L’objectiu és “compartir casos d’èxit i bones pràctiques que redunden en una major professionalització de les institucions esportives”.

Este treball ha comptat amb l’assessoria d’un grup d’especialistes en innovació i tecnologia que, mitjançant sessions amb cada d’una de les federacions i una sèrie de formularis tècnics, han establit una primera valoració per a determinar el nivell actual de cada federació en relació amb l’ús de la tecnologia en la seua activitat interna i externa.

Des d’esta anàlisi inicial, se’ls ha oferit un mapa de treball per a facilitar la seua integració en una base de dades que permeta tindre una plataforma actualitzada en temps real amb les principals dades generades pel sector.

La digitalització aplicada a l’esport redunda en una millora de la “gestió de la mateixa federació, així com en el rendiment esportiu i també en la comunicació i les xarxes socials”, ha assenyalat Cervera.

Les noves tecnologies poden contribuir a l’optimització del rendiment esportiu en implementar-se en la millora dels entrenaments i a la realització d’un seguiment més personalitzat.

Pel que fa a les xarxes socials i la comunicació, la digitalització contribuïx a “augmentar l’abast tant als esportistes com al públic en general”, mentres que en la gestió de les federacions l’ús de la digitalització millora “els processos interns de cada federació i també pot servir perquè les mateixes federacions incrementen les seues interaccions”, ha assenyalat Cervera.

**Optimitzar processos**

Els pròxims passos inclouen centralitzar i gestionar eficientment les dades de les federacions per a optimitzar processos, reduir costos i millorar la presa de decisions estratègiques.

La sessió, que ha pogut ser seguida de manera presencial o telemàtica, ha conclòs amb una taula redona en la qual representants de les federacions de beisbol, handbol i petanca han compartit les seues experiències en l’aplicació de l’ús de noves tecnologies.

Esta jornada s’emmarca en el Pla de desenrotllament per al període 2024-2026 dissenyat per la Direcció General d’Esport amb l’objectiu de millorar la professionalització i modernització de les federacions.

Fecha: 01/04/2025